લગભગ સાંજે ૭ વાગ્યે અમારુ ડિનર રેડી હતુ, આમ પણ હિમાલય પ્રદેશમાં દિવસ વહેલો ઊગે છે અને રાત પણ વહેલી પડે છે. અને ટ્રેકિંગનાં નિયમોનુસાર બ્રેકફાસ્ટ, લંચ અને ડિનર માટે ચોક્કસ સમય ફાળવેલો હોય છે અને એ સમય પ્રમાણે જ આપણે અનુસરવુ પડે છે. ખાવા-પીવાની દરેક વસ્તુ અમને કેમ્પ તરફથી મળી રહેતી હતી પણ જમવાના વાસણ અમારે અમારા જ વાપરવાનાં હતા અને સાફ પણ અમારે જ કરવાના હતા, આવી ખબર પડતાં જ બધાના હાજા ગગડી ગયા. કારણ કે પાણી અતિશય ઠંડુ હતુ, એટલું કે જો પાણી હાથ પર પડે તો હાથ સુન્ન પડી જાય. આથી અમે હિંમત એકઠી કરી સહિયારી સહમતીથી દરેકના વાસણ સાફ કરવાના વારા રાખી લીધા. સદભાગ્યે અમને વાસણ સાફ કરવા માટે ગરમ પાણી આપવામા આવ્યુ અને જાણે અમને ભગવાન મળી ગયા. ચોખ્ખાઈની ઘરમાં અને ઓફીસમા જે બડાઈઓ હાંકતા હોઈએ એ બધું જ ત્યારે ભુલાઈ ગયુ અને બસ જેમ બને એમ જલ્દી આ કામ પતાવવામાં લાગી ગયા.